لألعاب لأولمپية ولاّ لأولمپياد، هي واحد لمسابقات ديال الرياضة كيشاركو فيها الرياضيين من بزاف د الرياضات من لعالم كلّو باش يتنافسو بيناتهم و يشوفو شكون أيربح. تاتنضّم لألعاب لأولمپية مرّة كل عاماين و تيتناوبو فيها الصيف مع الشتوا. قبل من 1992 كانو لألعاب ديال الصيف و ديال الشتوا تيتنضّمو فنفس العام، و لكن من بعد ولاّو كيتناوبو، ديال الصيف كاتكون كل 4 سنين، و ديال الشتوا تا هي، و كاتكون بيناتهم عاماين. جابت لألعاب لأولمپية سميتها من لمدينة ديال أولمپيا ف ليونان، اللي كات أول بلاصة ف التاريخ تنضّمات فيها هاد لمسابقات، من لقرن 8 قبل لميلاد، تال لقرن لخامس ميلادي. لألعاب لأولمپية اللي كانعرفو دابا، و اللّي كاتسمّا لألعاب لأولمپية لحديتة، بدات ف 1896 فأتينا، لعاصمة ديال ليونان، و كانو فيها 300 رياضي جاو من 15 لبلاد و تنافسو ف 43 مسابقة د 9 د الرياضات. فلألعاب ديال أتينا د 2004، شاركو 10.000 رياضي من 202 بلاد، و تنافسو ف 28 رياضة مختالفة. أول مغريبي ربح ميدالية فلألعاب لأولمپية كان هو راضي بن عبدسلام، اللي خدا ميدالية فضية فلأولمپياد ديال روما ف 1960، فالسباق ديال لماراطون.